text: РЕГЛАМЕНТ (ЕС) № 206/2014 НА КОМИСИЯТА
  от 4 март 2014 година
  за изменение на Регламент (ЕС) № 601/2012, отнасящо се за потенциалите за глобално затопляне на парникови газове, различни от СО2
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално като взе предвид член 14, параграф 1 от нея,
  като има предвид, че:
  (1)
  в приложение VI към Регламент (ЕС) № 601/2012 на Комисията (2) са определени потенциалите за глобално затопляне на парникови газове, различни от СО2.
  (2)
  В Решение 15/CP.17 (3) на Конференцията на страните по Рамковата конвенция на Обединените нации по изменението на климата (РКОНИК), във връзка с прилагането на Указанията от 2006 г. на Междуправителствения комитет по изменението на климата относно националните инвентаризации на парниковите газове (2006 IPCC Guidelines for National Greenhouse Gas Inventories) е посочено, че от 2015 г. до следващо решение на Конференцията на страните по РКОНИК, стойностите на потенциалите за глобално затопляне, които страните използват за изчисляване на СО2 еквивалента на антропогенните емисии от източници и съответно на поглъщанията от поглътители на парникови газове, следва да бъдат посочените в приложение III към Решение 15/CP.17.
  (3)
  За да се осигури съгласуваност на съответната нормативна уредба на ЕС с методиките, използвани в контекста на РКОНИК, Регламент (ЕС) № 601/2012 следва да бъде съответно изменен.
  (4)
  Съгласно член 13, параграф 1 от Директива 2003/87/ЕО, квотите, издадени от 1 януари 2013 г. нататък, са валидни за емисии през осемгодишния период на търгуване, започващ на тази дата. Съгласно член 9а, параграф 1 от същата директива, корекцията на количеството квоти, които се издават в периода, започващ от 1 януари 2013 г., се определя като се вземат под внимание потенциалите за глобално затопляне, посочени в приложение III към Решение 15/CP.17 на Конференцията на страните по РКОНИК. Тъй като Регламент (ЕС) № 601/2012 започва да се прилага от 1 януари 2013 г., настоящият регламент следва също да се прилага от тази дата, за да се осигури съответствие на всички данни за емисиите на парникови газове, докладвани през целия осемгодишен период на търгуване.
  (5)
  Мерките, предвидени в настоящия регламент, са в съответствие със становището на Комитета по изменението на климата,
  ПРИЕ НАСТОЯЩИЯ РЕГЛАМЕНТ:
  Член 1
  Приложение VI към Регламент (ЕС) № 601/2012 се изменя, както е посочено в приложението към настоящия регламент.
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Той се прилага от 1 януари 2013 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 4 март 2014 година.